วิริยะฯจ่ายค่าเคลมในลาว
วิริยะฯ เผยลูกค้าประกันข้ามแดนเคลมอุบัติเหตุครั้งใหญ่ใน สปป.ลาว 137 ล้านกีบ เตือนรถทะเบียนไทยซื้อประกันให้เรียบร้อย
24 มิ.ย. 2559

วิริยะฯ เผยลูกค้าประกันข้ามแดนเคลมอุบัติเหตุครั้งใหญ่ใน สปป.ลาว 137 ล้านกีบ เตือนรถทะเบียนไทยซื้อประกันให้เรียบร้อย
นายณัฐพงศ์ บุญเย็น ผู้จัดการฝ่ายปฏิบัติการภาค 2 (ภาคตะวันออกเฉียงเหนือ) บริษัท วิริยะประกันภัย เปิดเผยว่า นับตั้งแต่เปิดประชาคมเศรษฐกิจอาเซียน (เออีซี) เมื่อต้นปีที่ผ่านมา ส่งผลให้เกิดการสัญจรทางรถยนต์ข้ามแดนกันมากขึ้น โดยเฉพาะในกลุ่มประเทศกัมพูชา ลาว เมียนมา เวียดนาม (CLMV) ที่สำคัญการสัญจรส่วนใหญ่จะอยู่ในเส้นทางไทย ลาว เวียดนาม บริษัทจึงขยายความคุ้มครองครอบคลุมกลุ่มประเทศดังกล่าว รวมทั้ง สปป.ลาว ได้ร่วมกับบริษัท อลิอันซ์ เจเนอรัล ลาว (AGL) ตั้งศูนย์บริการสินไหมทดแทนครบวงจรอยู่ครบทุกแขวงใน สปป.ลาว
ล่าสุด รถยนต์บรรทุกน้ำมันของบริษัท ทองนที อินเตอร์เทรด เกิดอุบัติเหตุพลิกคว่ำบริเวณถนนสายจำปาสักไปอัตตปือ ซึ่งนอกจากรถยนต์ที่ทำประกันภัยได้รับความเสียหายอย่างสิ้นเชิงแล้ว ยังเกิดความเสียหายต่อทรัพย์สินของบุคคลภายนอก ป้อมตำรวจและสถานที่ราชการอื่นๆ ทาง AGL ได้เข้าสำรวจ และวิริยะฯ ได้ร่วมประเมินความเสียหาย ได้ข้อสรุปว่าต้องจ่ายค่าสินไหมทดแทนทั้งสิ้น 137.49 ล้านกีบ หรือ 5.99 แสนบาท (อัตราแลกเปลี่ยน 250 กีบ เท่ากับ 1 บาทไทย)
ทั้งนี้ ค่าสินไหมแยกเป็นการจ่ายตามความคุ้มครองของกรมธรรม์ประกันภัยรถยนต์ประเภท 3 ของ สปป.ลาว ของบริษัท AGL จำนวน 17.50 ล้านกีบ และตามกรมธรรม์ประกันภัยรถยนต์ข้ามแดนใน สปป.ลาว 119.99 ล้านกีบ
นายณัฐพงศ์ กล่าวว่า อุบัติเหตุในครั้งนี้ทำตระหนักว่า นอกจากระบบการประสานงานเพื่อเข้าเจรจาและการจ่ายสินไหมทดแทนให้กับผู้เสียหายอย่างรวดเร็วแล้ว การที่บริษัทได้เข้าไปสร้างความสัมพันธ์กับชุมชนไว้ ได้ทำให้เกิดความไว้วางใจซึ่งกันและกันมากขึ้น
“ขณะนี้วิริยะประกันภัยและ AGL ได้ร่วมกำหนดวงเงินสำรองเอาไว้เป็นค่าสินไหมทดแทนเพื่อสะดวกในการจ่าย แต่ถ้าเป็นวงเงินที่เกินกว่านั้น ทั้งวิริยะฯ และ AGL พร้อมจะส่งทีมงานข้ามแดนมาจ่ายให้ทันที” นายณัฐพงศ์ กล่าว
นายณัฐพงศ์ กล่าวว่า ผู้ขับขี่รถยนต์ทะเบียนไทยที่จะเข้า สปป.ลาว ต้องซื้อประกันวงเงินคุ้มครองสูงกว่ากฎหมายลาวกำหนด เพราะถ้าเป็นฝ่ายผิดจะถูกเรียกร้องสูงมาก อีกทั้งเจ้าทุกข์ยังไม่พึงพอใจ ต้องเข้าคุกก่อนเจรจารอบใหม่